Hədá ngə́ mī bɔ̄ təge ai ngul yǎ átimǐ mā wá, mínā myāyi mə və́ míḿbâga biwɔ́man bí ndɔ́mbɔ́ mə̄wóm mə́lɛ́ ai biwɔ́man bí nyāngá mə̄wóm mə́lɛ́.” Ńdɔ̄ bə́ ngádzó ai nyé nâ: “Tám ku ńkaná ndímbā woé, bǐ wóg.” 14Nyé ai bɔ́ nâ: “Ábə ǹdí, ńgɔ̄ é dzóm yādí é ngásɔ́ ai ábə ǹgungúl ńgɔ̄ é dzóm é nə́ ébubud é ngásɔ́.” Ńdɔ̄ bá ndzí kig bǐ ngul yǎ átimi ńkaná tē á mə̄lú mə́lɛ́. 15Ámōs nyina, ńdɔ̄ bə́ ngádzó ai miníngá Sāmson nâ: “Bɔlán nyɔ ńnóm, á tīmī bía ǹkaná ndímbā tē, bǐ zā dígí wā ai ndá ésōá á ndóan, yə o ngábanda bíā vá naa ó zū bía sámala ?” 16Ńdɔ miníngá Sāmson a ngáyón a kə avúdan nyé á twé, nyé nâ: “Wasíŋ ma abé, wǎdǐŋ kig fɔ́ɔ́ mā; o ngáku bod báma ǹkaná ndímba, wa təge mə wá timi.” Nyé ai nyé nâ: “Ǹnyie anə́ təge wá timǐ tɔ tará tɔ naná, wa énye mə̌ ngazu wá timi ngǎ !” 17Ǎ ngayón nyē á twé nálā á táŋ məlú zamgbál ńtíé ósə̄ dína wabá á ngātɔbɔ; ámōs zamgbála, ńdɔ a ngátimi nyé ású á ngādaŋ nyé yāg á kíŋ. Ńdɔ́ a ngákad bod bóe məsulí yā ńkaná ndímbā tē.